Tartus peetakse Baltikumi suurimat siserulluisutamise võistlust\n19. ning 20. jaanuaril täitub Maaülikooli Spordihoone erinevatest riikidest pärit siserulluisutajatega. Kolmandat korda toimuv Schänkel Tartu Rull toob Eestisse lisaks eestlastele veel ligi poolesajast sportlasest koosneva paremiku Lätist, Leedust, Venemaalt ning ka Ukrainast.\nVõistlus on iga aastaga järjest võimsamaks muutunud. Nii võistlusklasse kui ka osalejaid on järjest rohkem. Ka sel aastal on võistluse ampluaa väga lai- siserulluisutajaid oodatakse kaheksasse erinevasse vanuseklassi, mis varieerub noorimatest, kuni 8-aastastest üle 50-aastasteni.\n„Kuna sügised muutuvad varakult vihmaseks ja kevadel sulab lumi üsna hilja, siis väljas rulluiskudel treenimine on raskendatud.“ leiab eelmisel aastal meeste põhiklassis võitjaks tulnud Eerik Idarand. Tema sõnul on siserulluisutamisel põhjamaadel tugev potensiaal tulevikuks ning lisab veel juurde, et sisetingimustes rulluisutamisel on suurem võimalus ka sõidutehnikale rõhku panna."Lume sulades tahetakse pahatihti minna asfaldile kihutama. Talvel saalis sõitmine annab võimaluse rahulikult oma sõidutehnika üle vaadata.“ ütles Idarand lõpetuseks.\nSchänkel Tartu Rulli üks korraldajatest ja Eesti rulluisuparemikku kuuluv Jaan Saks nõustub Idarannaga ning lisab, et enne enda võistlusel proovile panemist on kõigil võistlejatel veel viimane võimalus enda sõidule viimane lihv anda.\nVõistlus toimub Eesti Maaülikooli spordiklubi palliplatsidel, raja pikkus on 100m ning kahe päeva jooksul läbitakse distantsid 100m-3000m. Teise võistluspäeva lõpetab võistkondlik teatesõit.